ธนาคารขอรับงาน สมัครสมาชิกกอช.
กอช. ปลื้มธนาคารพาณิชย์รุมจีบขอเป็นช่องทางเปิดรับสมาชิก
31 ส.ค. 2558

กอช. ปลื้มธนาคารพาณิชย์รุมจีบขอเป็นช่องทางเปิดรับสมาชิก 
นายสมพร จิตเป็นธม เลขาธิการกองทุนการออมแห่งชาติ (กอช.) เปิดเผยว่า ตั้งแต่เปิดตัว กอช. เพื่อรับสมัครสมาชิกมาตั้งแต่วันที่ 18 ส.ค. จนถึงปัจจุบันมีประชาชนเข้าสมัครเป็นสมาชิก กอช.แล้วกว่า 2.05 แสนราย คิดเป็นยอดเงินสะสมกว่า 191 ล้านบาท เฉลี่ยมีการออมเงินอยู่ที่ราว 932 บาท/ราย
“ขณะนี้มีธนาคารพาณิชย์ขนาดใหญ่หลายแห่งเข้ามาติดต่อขอเป็นอีกช่องทางในการรับสมัครสมาชิก รับชำระและจ่ายเงินให้สมาชิก กอช. เพราะธนาคารจะได้ค่าธรรมเนียมเปิดบัญชี 10 บาท และค่าธรรมเนียมรับฝากและจ่ายเงินธุรกรรมละ 5 บาท และสามารถขยายฐานลูกค้าเงินฝากได้ด้วย” นายสมพร กล่าว
ทั้งนี้ สมาชิกสมัครผ่านทางธนาคารเพื่อการเกษตรและสหกรณ์การเกษตร  (ธ.ก.ส.) มากที่สุด รองลงมาได้แก่ ธนาคารออมสิน และธนาคารกรุงไทย โดยในช่วงสัปดาห์ที่ผ่านมายอดสมัครเพิ่มเฉลี่ยวันละ 1 หมื่นราย ซึ่งในสัปดาห์นี้เตรียมเริ่มออกเดินสายทำการประชาสัมพันธ์ทั่้วประเทศ เน้นนโยบาย บ้าน วัด โรงเรียน ที่จะเป็นกลุ่มที่เข้าไปประชาสัมพันธ์ก่อน